google/wiki40b huggingface dataset:
Σονάτα για πιάνο No. 4 (Μότσαρτ)

Η Σονάτα για Πιάνο Νο. 4 σε Μι ύφεση μείζονα,  K. 282 / 189g (γερμανικά: Sonate Nr. 4 in Es-Dur) είναι σονάτα του Βόλφγκανγκ Αμαντέους Μότσαρτ, του 1774. Η σονάτα γράφτηκε κατά την περίοδο που ο συνθέτης βρισκόταν στο Μόναχο (όπως και η προηγούμενη). Η σονάτα είναι χωρισμένα σε τρία μέρη: Ι) Adagio, ΙΙ) Menuetto I-II και ΙΙΙ) Allegro. Μια τυπική εκτέλεση της σονάτας διαρκεί περίπου 12 λεπτά.
Διοργανώσεις Ε.Π.Σ. Έβρου 2015–16

Β΄ Κατηγορία

Η Β΄ Κατηγορία διεξάγεται με τη συμμετοχή 35 συνολικά ομάδων σε τρείς ομίλους των 12 ή 11 ομάδων ο καθένας. Στην κλήρωση συμμετείχαν 38 σύλλογοι αλλά Α.Μ.Ο. Αμπελακίων , Άρης Πραγγίου και Α.Ε. Καρωτής αποχώρησαν πριν την έναρξη του πρωταθλήματος. Κατά τη διάρκεια του πρωταθλήματος είχαμε αποχωρήσεις άλλων δυο συλλόγων (Α.Σ. Πέπλου και Ο.Φ. Ισαακίου). Οι πρωταθλήτριες κάθε ομίλου κερδίζουν την άνοδο στην Α' Κατηγορία, όμως και οι τρεις πρωταθλήτριες των ομίλων τους επέλεξαν να μην αγωνιστούν στην Α΄ κατηγορία αλλά να παραμείνουν στη Β΄ της περιόδου 2016-17. Έτσι την άνοδο πήραν οι δευτεραθλήτριες Θράκη Φερών, Ατρόμητος Ασπρονερίου και Ακρίτας Νέας Βύσσας 
Οι τελικές βαθμολογίες είναι οι εξής:
Τέοντορ Ούλιχ

Βιογραφία

Ήταν νόθος γιος του Φρειδερίκου-Αυγούστου Β΄ της Σαξονίας. Έμεινε ορφανός σε μικρή ηλικία και γρήγορα έδειξε το μουσικό του ταλέντο. Αυτό τον οδήγησε στο να γίνει βολιστής στην ορχήστρα της Δρέσδης σε ηλικία 19 ετών. Το επόμενο έτος, το 1842 ο Ρίχαρτ Βάγκνερ ήλθε στη δρέσδη για την πρεμιέρα της όπεράς του Ριέντσι και έμεινε στην πόλη ως διευθυντής της ορχήστρας του παρεκκλησίου. Όμως το 1849 συμμετείχε ηγετικά στην εξέγερση του Μαΐου και έτσι αναγκάστηκε να διαφύγει από την πόλη.
Ο Ούλιχ στην αρχή ήταν αντίθετος με τον Βάγκνερ, αλλά γρήγορα έγινε παθιασμένος θαυμαστής του. Απτή απόδειξη αυτού είναι η μετεγγραφή της όπερας Λόενγκριν του Βάγκνερ για πιάνο. Υποστήριξε τον Βάγκνερ σε άρθρα περιοδικών. Ο Βάγκνερ έγραψε γι' αυτόν στην αυτοβιογραφία του ότι "κατανόησε με σαφήνεια και συμφώνησε τέλεια με τις τάσεις μου, όταν πολλοί μουσικοί, με ευρύτερη καλλιέργεια, θεωρούσαν τη μουσική μου σχεδόν απελπιστικά φρικτή."
Πάτι Ντιουκ

Πρόωρη ζωή

Η Ντιουκ γεννήθηκε στο Κουίνς της Νέας Υόρκης κι ήταν η μικρότερη κόρη ανάμεσα σε τρία αδέρφια. Έχει ρίζες από την Ιρλανδία και την Γερμανία. Ο πατέρας τους ήταν αλκοολικός και η μητέρα τους έπασχε από κλινική κατάθλιψη και ήταν επιρρεπής στη βία. Όταν ήταν οκτώ ετών, η μητέρα της ανέθεσε την φροντίδα της στους Τζον και Έθελ Ρος, όπου ο Ρος αναγνώρισε το ταλέντο της.
Η Έθελ Ρος ονόμασε την Ντιουκ Πάτι, ελπίζοντας να έχει την επιτυχία της Πάτι Μακόρμακ. Αυτή η πράξη όμως ήταν κατά της Ντιουκ στο μέλλον.

Καριέρα

Εμφανίστηκε αρχικά στην σαπουνόπερα Η φωτεινότερη μέρα στην δεκαετία του 1950. Στα 16 της έπαιξε στην γνωστή ταινία Το θαύμα της Άννι Σάλιβαν σε σκηνοθεσία του Άρθουρ Πεν. Επέστρεψε στην τηλεόραση σε μια τηλεοπτική παραγωγή Η Δύναμη και η Δόξα.
Το 1963, η Ντιουκ έπαιξε στην δικιά της σειρά Η Πάτι Ντιουκ παρουσιάζει.
Παρά την καριέρα της, η Ντιουκ ήταν δυστυχισμένη ως έφηβη. Οι Ρος προσπάθησαν να την παρουσιάσουν ως μια φυσιολογική έφηβη, αλλά στα απομνημονεύματά της ήταν ουσιαστικά κρατούμενη των Ρος, που της έδωσαν λίγα από τα κέρδη που είχε βγάλει. Ως ενήλικη, κατηγόρησε τους Ρος για σεξουαλική κακοποίηση.
Gadjo Dilo (συγκρότημα)

Βιογραφικά στοιχεία

Το μουσικό σχήμα δημιουργήθηκε το 2009 από τους μουσικούς Κώστα Μητρόπουλο και Σωτήρη Πομόνη στις κιθάρες και Νίκο Βλάχο στο κοντραμπάσο και ξεκίνησαν τις ζωντανές εμφανίσεις σαν τζαζ τρίο. Πέντε μήνες αργότερα προστέθηκε στο σχήμα ο βιολιστής Σέργιος Χρυσοβιτσάνος και τον Ιανουάριο του 2012 ο ακορντεονίστας Γιώργος Τσιατσούλης και -μετά από οντισιόν- η τραγουδίστρια Ηλιάνα Τσαπατσάρη. Την άνοιξη του 2016, μετά από αποχώρηση του Νίκου Βλάχου, προστέθηκε στο σχήμα ο κοντραμπασίστας Γιώργος Ρούλος.
Η ονομασία του συγκροτήματος είναι επηρεασμένη από την ομώνυμη κινηματογραφική ταινία του 1997 και σημαίνει «ο τρελός μπαλαμός». «Στην ομώνυμη ταινία του Tony Gatlif συναντήσαμε έναν θαυμαστό κόσμο γεμάτο πάθος, αυθεντικότητα, ανεμελιά και σημείο αναφοράς τη μουσική, που ντύνει χαρές και λύπες και στήνει γέφυρες επικοινωνίας.»
Στην αρχή το συγκρότημα έπαιζε διασκευές ορχηστρικών κομματιών του δεξιοτέχνη κιθαρίστα Τζάνγκο Ράινχαρντ καθώς και άλλων συνθετών της swing μουσικής από τις δεκαετίες του ’30 και του ’40. Αργότερα, μέσα από πειραματισμούς κι εξερεύνηση, οδηγήθηκε «στην διαπίστωση της ομοιότητας της αισθητικής αλλά και της θεματολογίας του παλιού ελληνικού τραγουδιού με τα τραγούδια και τους ρυθμούς του swing και της gypsy jazz. Αυτή η διαπίστωση ήταν και η αφορμή για την απόπειρα, ή καλύτερα τις απόπειρες, πειραματισμού παντρέματος των δύο αυτών στιλ μουσικής.»
Στη δισκογραφία τους και στις ζωντανές εμφανίσεις σε μουσικές σκηνές αλλά και φεστιβάλ στην Ελλάδα και το εξωτερικό έχουν εντάξει τη διασκευή πολλών ρεμπέτικων, λαϊκών και ελαφρολαϊκών τραγουδιών, όπως του Τσιτσάνη, του Χιώτη κ.ά. «Έχουμε διασκευάσει και λαϊκά αλλά και ελαφρολαϊκά τραγούδια στο δίσκο μας. Αυτό που κάνουν οι μουσικοί της jazz είναι να παίρνουν μια γνωστή μελωδία, να την εναρμονίζουν διαφορετικά από το πρωτότυπο, να της αλλάζουν το ρυθμό, και να αυτοσχεδιάζουν πάνω στην φόρμα της μελωδίας. Αυτό κάνουμε και εμείς, μόνο που αντί για τα αμερικανικά στάνταρντς το κάνουμε με ελληνικές μελωδίες. Μας αρέσει και ο Τσιτσάνης και πολλοί άλλοι. Κάνουμε διασκευές μόνο σε μελωδίες που πιστεύουμε ότι μπορούν να αποδοθούν και με τον τρόπο μας· δεν γίνονται όλα swing».
Τον Αύγουστο του 2013 συμμετείχαν σε δύο από τα μεγαλύτερα βαλκανικά φεστιβάλ τζαζ μουσικής: στο Διεθνές Φεστιβάλ Τζαζ στο Μπάνσκο της Βουλγαρίας καθώς και στο Διεθνές Φεστιβάλ Τζαζ Nišville στη Νις της Σερβίας.
Τον Ιούλιο του 2015 συμμετείχαν στο Θερινό Φεστιβάλ Πολιτισμών (Sommerfestival der Kulturen) στη Στουτγκάρδη της Γερμανίας καθώς και στο Radeberger Open Air '15 στο Μόναχο
To 2015 η διασκευή του τραγουδιού «Σα μαγεμένο το μυαλό μου» συμπεριλήφθηκε στο soundtrack της ταινίας του Χριστόφορου Παπακαλιάτη «Ένας άλλος κόσμος» και πλάνα από την ταινία χρησιμοποιήθηκαν στο μουσικό βίντεο του τραγουδιού του συγκροτήματος.
Αεροδρόμιο του Μπέρτσγουντ

Εγκαταστάσεις και αεροσκάφη

Το αεροδρόμιο του Μπέρτσγουντ καλύπτει μια έκταση 196 στρεμμάτων σε υψόμετρο 25 μέτρα επάνω από τη στάθμη της θάλασσας. Διαθέτει δύο διαδρόμους προσγείωσης-απογείωσης, από τους οποίους ο 1L/19R είναι μήκους 1.222 μέτρων με ασφάλτινη επιφάνεια και ο 1R/19L είναι μήκους 549 μέτρων με επιφάνεια από άσφαλτο και χαλίκι. 
292 αεροσκάφη έχουν ως βάση τον αερολιμένα (94% μονοκινητήρια, 2% πολυκινητήρια, 1% ελικόπτερα, 1% ανεμόπτερα και 2% υπερελαφρά αεροσκάφη).
Γουιάνα

Δημογραφία

Σύμφωνα με την απογραφή του 2002, το 43,5% είναι Ινδο-Γουιανέζοι, το 30,2% Αφρο-Γουιανέζοι, 16,7% ανάμικτης καταγωγής, το 9,2% είναι Ινδιάνοι (αυτόχθονες της Γουιάνας) και ζει στο εσωτερικό της χώρας. Άλλες πληθυσμιακές ομάδες όπως Κινεζικής καταγωγής και Ευρωπαϊκής καταγωγής είναι λιγότερο από 1%.
Το προσδόκιμο ζωής στο σύνολο του πληθυσμού, σύμφωνα με εκτιμήσεις του 2016 του Παγκόσμιου Οργανισμού Υγείας ήταν 66,2 χρόνια (63,6 χρόνια οι άνδρες και 69 οι γυναίκες).
Η επίσημη γλώσσα είναι τα Αγγλικά και η κουλτούρα του κράτους είναι περισσότερο συνδεδεμένη με την Αγγλόφωνη Καραϊβική παρά με τη Λατινική Αμερική.

Διακυβέρνηση

Πρόεδρος της χώρας είναι ο Ντέιβιντ Γκρέιντζερ. Οι τελευταίες εκλογές διεξήχθησαν τον Μάιο του 2015. Δικαίωμα ψήφου στις εκλογές έχουν όσες και όσοι είναι ηλικίας 18 ετών και άνω.

Μεταφορές

Η οδήγηση γίνεται στα αριστερά.
Περικλής Α. Μαυρομιχάλης

Βιογραφικά στοιχεία

Ήταν γιος του νεώτερου των αδελφών του Πετρόμπεη, του υποστράτηγου Αντωνίου. Γεννήθηκε με την λήξη της επανάστασης τον Ιούνιο ή Ιούλιο του 1830. Κατατάχτηκε το 1848 στο ιππικό ως απλός στρατιώτης, και προάχτηκε μέχρι το 1854 σε ανθυπασπιστή.
Από το 1864 ο Περικλής Μαυρομιχάλης έλαβε ενεργό μέρος στην πολιτική, διατελώντας από το έτος αυτό μέχρι το 1878 βουλευτής Καλαμών. Το 1878 παραιτήθηκε του βουλευτικού αξιώματος και ξανακατέλαβε την στρατιωτική του θέση για να πολεμήσει υπέρ της πατρίδας. Από τότε παρέμεινε στον στρατό και προήχθη τελικά σε διοικητή του Α' Συντάγματος του ιππικού. 
Απεβίωσε στις 14 Φεβρουαρίου 1886.
Κυνόπολις

Κυνόπολις (δηλ. πόλη του σκύλου) ήταν το ελληνιστικό τοπωνύμιο για δύο πόλεις στην Αρχαία Αίγυπτο. Τόσο η άνω Κυνοπόλις όσο και η κάτω Κυνόπολις ήταν επισκοπές στα χριστιανικά χρόνια.
Ραλφ Νέβιλ, 4ος κόμης του Γουέστμορλαντ

Κόμης του Γουέστμορλαντ

Κληρονόμησε τον παππού του στις 6 Φεβρουαρίου 1499 σε βρεφική ηλικία, στις 9 Ιουλίου 1510 όταν ήταν 12 ετών η κηδεμονία του παραχωρήθηκε στον Εδουάρδο Στάφορντ, 3ο δούκα του Μπάκινγκχαμ.
Ο Γουέστμορλαντ σαν νέος άντρας παρακολούθησε τον Ερρίκο Η΄ της Αγγλίας τον Ιούνιο του 1520 στο Πεδίο του υφάσματος χρυσού και στην συνάντηση του με τον αυτοκράτορα Κάρολο Κουίντο τον Ιούλιο στο Γκραβελίν, στις 7 Νοεμβρίου 1520 δέχτηκε την εκμίσθωση των εδαφών του. Παραβρέθηκε τον Μάιο του 1522 στην υποδοχή του αυτοκράτορα κοντά στο Ντόβερ, το 1522 - 1523 ο Γουέστμορλαντ παρείχε στρατιωτικές υπηρεσίες στα σύνορα με την Σκωτία και στέφτηκε ιππότης από τον Τόμας Χάουαρντ, κόμη του Σάρρεϋ. Έγινε στις 25 Ιουνίου 1525 μέλος του Τάγματος της Περιμνημίδας και πριν τις 5 Φεβρουαρίου 1526 μέλος του βασιλικού συμβουλίου. Συνέχισε να προσφέρει υπηρεσίες στα σύνορα, διορίστηκε Καπετάνιος του Μπέργουικ και από τον Οκτώβριο του 1525 μέχρι τον Σεπτέμβριο του 1526 Φύλακας των Ανατολικών και Μέσων Μαρς από τον νόθο γιο του βασιλιά δούκα του Ρίτσμοντ, τον Ιανουάριο του 1526 εργάστηκε για την σύναψη ειρήνης με την Σκωτία.

Σχέσεις με τον Ερρίκο Η΄

Ο Γουέστμορλαντ ήταν ανάμεσα σε αυτούς που έστειλαν γράμμα στον πάπα Κλήμη Ζ΄ για την ακύρωση του γάμου του βασιλιά με την πρώτη του σύζυγο Αικατερίνη της Αραγoνίας. Τον Μάιο του 1534 ορίστηκε μέλος της επιτροπής που είχε στόχο να ερευνήσει τις προδοτικές δραστηριότητες του Γουίλιαμ Ντάκρε, 3ου βαρόνου του Ντάκρε, ανέλαβε στρατιωτικές υπηρεσίες στον βορά το καλοκαίρι του 1535 με στόχο να καταστείλει τις ταραχές στην Νορθάμπερλαντ, την Κάμπερλαντ και την Γουέστμορλαντ. Στις 15 Μαίου 1536 συμμετείχε στην δίκη της δεύτερης συζύγου του Ερρίκου Η΄ Άννας Μπολέυν, το 1536 - 1537 στο Προσκύνημα της Χάριτος έμεινε πιστός στον Άγγλο βασιλιά και όπως τονίζει ο Άρτσμπόλντ "έμεινε έκπληκτος γνωρίζοντας τις οικογενειακές του συνδέσεις". Αρνήθηκε τον διορισμό του στην θέση του Φύλακα των Ανατολικών και Μεσαίων Μαρς επειδή οι άντρες του υποστήριξαν την εξέγερση. Ο Νόρφολκ τον περιγράφει σαν άνθρωπο τόσο σκληρό που ήταν "αδιάφορος για τον διορισμό του" αλλά όπως σημειώνει ο Ντόκγρουαι ο Νόρφολκ ήθελε να εξοντώσει τους αντιπάλους του, στις 14 Ιανουαρίου 1537 έγινε μέλος του Συμβουλίου του βορά.
Ο Ραλφ Νέβιλ βρέθηκε στις 12 Νοεμβρίου 1537 στην κηδεία της τρίτης συζύγου του Ερρίκου Η΄ Τζέην Σέυμουρ. Την ίδια εποχή είχε δυσφημιστεί έντονα, περιγράφεται από κάποιον ανώνυμο συγγραφέα σαν ένας άντρας με "μεγάλη δύναμη αλλά ελάχιστη γνώση", τον Μάιο του 1544 βρέθηκε στην άμυνα των Ανατολικών και Μέσων Μαρς όταν επιτέθηκαν οι Σκωτσέζοι με τον Εδουάρδο Σέιμουρ, 1ο κόμη του Χέρτφορντ.
Ο Γουέστμορλαντ πέθανε στις 24 Απριλίου 1549 σε ηλικία 51 έτους και τάφηκε στο Ντάραμ. Η χήρα του Αικατερίνη πέθανε στις 14 Μαΐου 1455 στο Σόρντιτς στο σπίτι του γαμπρού της Χένρυ Μάννερς 2ου κόμη του Ράτλαντ και τάφηκε στις 17 Μαΐου 1555 στην εκκλησία του Σαιν Λεονάρντ στο Σόρντιτς.
Σιάχα

Γεωγραφία

Η Σιάχα βρίσκεται στις γεωγραφικές συντεταγμένες 22.48°N 92.97°E. Το μέσο υψόμετρο είναι 729 μέτρα.

Δημογραφικά στοιχεία

Σύμφωνα με την Ινδική απογραφή του 2001, η Σιάχα είχε πληθυσμό 19.731 κατοίκων. Οι άνδρες αποτελούν το 52% του πληθυσμού και στις γυναίκες το 48%. Η Σιάχα έχει μέσο ποσοστό αλφαβητισμού 79%, υψηλότερο από τον εθνικό μέσο όρο του 59.5%: ο αλφαβητισμός ανδρών είναι 80% και των γυναικών είναι 77%. Στη Σιάχα, το 16% του πληθυσμού είναι κάτω των 6 ετών. Η Σιάχα είναι η ταχύτερα αναπτυσσόμενη πόλη στο Μιζόραμ. Το στατιστικό εγχειρίδιο του Μιζόραμ του 2008 αποκαλύπτει ότι η πόλη έχει πληθυσμό 29.275 κατοίκων το 2008, και είχε πληθυσμό 19.731 κατοίκων το 2001.

Εκπαίδευση

Υπάρχει ένα κολλέγιο, το Κολέγιο Σιάχα υπό το Πανεπιστήμιο του Μιζόραμ. Επίσης υπάρχει μια σειρά από δημόσια και ιδιωτικά σχολεία.

Μεταφορές

Υπάρχουν δρομολόγια ελικόπτερων από την Pawan Hans που συνδέουν την Σιάχα με το Αϊζαούλ. Η απόσταση μεταξύ της Σιάχα και του Αϊζαούλ μέσω του NH 54 είναι 378 χλμ. και συνδέεται με τακτικά δρομολόγια λεωφορείων και τζιπ.
Θάλασσα Πετσόρα

Η Θάλασσα Πετσόρα, ή Πετσόρσκογιε Mόρε, βρίσκεται στο Βόρειο Ημισφαίριο, ΒΔ. της Ρωσίας. Ουσιαστικά αποτελεί ΝΑ. προέκταση της Θάλασσας Μπάρεντς μεταξύ του Αρχιπελάγους Νόβαγια Ζεμλιά και των ακτών της Ευρωπαϊκής Ρωσίας.
Στη θάλασσα αυτή εκβάλει με μεγάλο δέλτα ο ομώνυμος ποταμός Πιτσόρα μήκους ροής 1809 χλμ. που πηγάζει απ΄ τα Ουράλια Όρη. Η Θάλασσα Πιτσόρα είναι ελεύθερη στη ναυσιπλοΐα από τον Ιούλιο μέχρι τον Οκτώβριο κατ΄ έτος. Τον υπόλοιπο χρόνο εμποδίζεται από τους πάγους. Το μέσο βάθος της θάλασσας Πετσόρα κυμαίνεται στα 6 μέτρα ενώ το μέγιστο στα 200 μ., παρουσιάζοντας πλούσια πανίδα σε αλιεύματα και κυρίως σε μπακαλιάρους, σε πολικές φώκιες, αρκούδες, κ.ά. Επίσης υφίστανται και κοιτάσματα πετρελαίου.
Ερρίκος Ε΄ του Μεκλεμβούργου

Βιογραφία

Ήταν ο πρωτότοκος γιος του Μάγκνους Β΄ δούκα του Μεκλεμβούργου και της Σοφίας, κόρης του Έρικ Β΄ δούκα της Πομερανίας.
Το 1552 απεβίωσε στο Σβερίν σε ηλικία 73 ετών και τον διαδέχθηκε ο γιος του Φίλιππος.
Αυτόνομη Σοβιετική Σοσιαλιστική Δημοκρατία της Ατζαρίας

Η Αυτόνομη Σοβιετική Σοσιαλιστική Δημοκρατία της Ατζαρίας (ΑΣΣΔ της Ατζαρίας )
 Γεωργιανά: აჭარის ავტონომიური საბჭოთა სოციალისტური რესპუბლიკა, Ρωσικά: Аджарская Автономная Советская Социалистическая Республика) ήταν μια αυτόνομη δημοκρατία της Σοβιετικής Ένωσης εντός της Γεωργιανής ΣΣΔ, που ιδρύθηκε στις 16 Ιουλίου 1921. Μετά την διάλυση της Σοβιετικής Ένωσης το 1991, μετατράπηκε στη Αυτόνομη Δημοκρατία της Ατζαρίας εντός της Γεωργίας.

Δημιουργία

Μετά από μια προσωρινή κατοχή από τουρκικά και βρετανικά στρατεύματα το 1918–1920, η Ατζαρία επανασυνδέθηκε με τη Γεωργία, το 1920. Μια σύντομη στρατιωτική σύγκρουση το Μάρτιο του 1921 οδήγησε την κυβέρνηση στην Άγκυρα να παραχωρήσει το έδαφος για τη Γεωργία, ως συνέπεια του Άρθρου 4 της Συνθήκης του Καρς, με προϋπόθεση την παροχή αυτονομίας στον τοπικό Μουσουλμανικό πληθυσμό. Κατά συνέπεια, η Σοβιετική Ένωση ίδρυσε τη Αυτόνομη Σοβιετική Σοσιαλιστική Δημοκρατία της Ατζαρίας στις 16 Ιουλίου 1921. Παρ΄όλα αυτά, το Ισλάμ εντός της νέας δημοκρατίας, όπως και αλλού στη Σοβιετική Ένωση και μαζί με τον Χριστιανισμό, ήταν καταπιεσμένο.
Αλμυρός

Γεωγραφία

Ο Δήμος Αλμυρού εκτός από την πόλη του Αλμυρού περιλαμβάνει και τα χωριά Ευξεινούπολη, Πλάτανο, Κρόκιο, Άνω Μαυρόλοφο, Μαυρόλοφο, Αργιλλοχώρι, Νεοχωράκι, Πέρδικα και Σούρπη, Πτελεό, Αμαλιάπολη(Μιτζέλα), Αχίλλειο. Σύμφωνα με την τελευταία απογραφή, η πόλη έχει πληθυσμό 7.895 κατοίκους. Ο Αλμυρός αποτελεί σημαντικό αγροτικό και εμπορικό κέντρο ολόκληρης της Μαγνησίας.

Ιστορία

Η ιστορία του Αλμυρού είναι μεγάλη μέσα στο χρόνο. Η αρχαιολογική έρευνα έχει φέρει στο φως σημαντικά ευρήματα που υποδηλώνουν την έντονη παρουσία του ανθρώπου στην ευρύτερη περιοχή, από τη Νεολιθική ακόμη εποχή. 
Στην αρχαιότητα, η ευρύτερη περιοχή του Αλμυρού, ονομαζόταν Αχαΐα Φθιώτις. Σχεδόν όλος ο κάμπος Αλμυρού – Σούρπης αποτελούσε το λεγόμενο Αθαμάντιο πεδίο, που πήρε τα’ όνομά του από τον βασιλιά Αθάμαντα. Η περιοχή έχει πλούσια μυθολογία (βασιλιάς Αθάμας, Φρίξος και Έλλη, Αχιλλέας και Μυρμιδόνες, Πρωτεσίλαος) και πλούσιο ιστορικό παρελθόν (Άλος, Φυλάκη) από τους Νεολιθικούς χρόνους ως σήμερα.
Η Ιστορία του Αλμυρού ξεκινά από την αρχαία πόλη Άλο (10 χλμ από τον Αλμυρό) κοντά στη σημερινή Κεφάλωση. Η πόλη Άλος, την οποία ίδρυσε ο Βοιωτός βασιλιάς Αθάμας, ήταν σημαντική στην αρχαιότητα και πολυάνθρωπη. Ο βασιλιάς Αθάμας διώχτηκε από τους Βοιωτούς και ήρθε στην περιοχή της Αχαΐας Φθιώτιδος, όπου ίδρυσε την πόλη. Ο Αθάμας είναι ο πατέρας του Φρίξου και της Έλλης ενώ η μητέρα τους ήταν η Νεφέλη. Τα δυο αδέρφια τα φυγάδευσε η μητέρα τους μ’ ένα χρυσόμαλλο κριάρι για να τα γλυτώσει από από τη διαταγή του πατέρα τους, που ήθελε τη θυσία τους. Καθώς πετούσαν πάνω από τον Βόσπορο η Έλλη έπεσε κι από τότε η περιοχή αυτή ονομάζεται Ελλήσποντος. Ο Φρίξος ταξίδεψε ως τη μακρινή Κολχίδα, όπου το κριάρι θυσιάστηκε στους θεούς αλλά το δέρμα του το κράτησαν ως φυλαχτό. Αυτό είναι το ξακουστό χρυσόμαλλο δέρας για το οποίο ταξίδεψαν οι Αργοναύτες ως την Κολχίδα. Σύμβολο του Δήμου Αλμυρού είναι ο Φρίξος και η Έλλη.
Η Άλος ήταν σημαντική και πολυάνθρωπη πόλη γνωστή για το λιμάνι της και το ρόλο της στους Η αρχαία Άλος ήταν γνωστή στην αρχαιότητα για το λιμάνι της και το ρόλο που έπαιξε στους Περσικούς πολέμους, αλλά και στον Τρωικό πόλεμο. Ήταν πρωτεύουσα του κράτους των Μυρμιδόνων και του Ομηρικού ήρωα Αχιλλέα, ο οποίος ξεκίνησε την εκστρατεία του για την Τροία από τις Νηές, παράλιο οικισμό της Σούρπης. Ο Αχιλλέας ήταν γιος του Πηλέα και της Θέτιδος, περίφημος για την ευγένεια, την ευσέβεια και την ανδρεία του. Είναι ο βασικός ήρωας της Ομηρικής Ιλιάδας, υπόδειγμα πολεμιστή και περήφανου ανθρώπου. 
Κατά το Μεσαίωνα, αναπτύχθηκε η πόλη των Δύο Αλμυρών, λίγο βορειότερα της θέσης της ελληνιστικής Άλου. Μετά τη βυζαντινή εποχή, για λόγους κυρίως πειρατικών επιδρομών, η πόλη χτίστηκε στη σημερινή θέση.
Κοντά στον Αλμυρό διεξάχθηκε, στις 15 Μαρτίου 1311, η αποφασιστικής σημασίας μάχη του Αλμυρού, όπου η Καταλανική Εταιρεία (Κομπανία) εξόντωσε τον στρατό του φραγκικού Δουκάτου των Αθηνών και των συμμάχων τους.
Ο Αλμυρός απελευθερώθηκε από τους Τούρκους και ενσωματώθηκε στο ελληνικό κράτος στις 17 Αυγούστου 1881.
Το καλοκαιρι του 1980, ένας καταστροφικός σεισμός κατέστρεψε ένα μεγάλο μέρος της πόλης. Μετά το σεισμό η πόλη ανοικοδομήθηκε ριζικά.
Πρωτάθλημα χειροσφαίρισης Α1 εθνικής κατηγορίας ανδρών 2004-2005

Το πρωτάθλημα χάντμπολ ανδρών της περιόδου 2004−2005 έγινε με τη συμμετοχή 12 ομάδων. Πρωταθλήτρια ομάδα αναδείχθηκε ο Αθηναϊκός, ενώ στην Α2 υποβιβάστηκε μόνο μία ομάδα, ο τελευταίος Αρχέλαος Κατερίνης,και προβιβάστηκαν τρεις (Χ.Α.Ν.Θ., ΠΑΟΚ και Ε.Σ.Ν. Βριλησσίων) λόγω της αύξησης των ομάδων σε 14 από την περίοδο 2005-2006. Το πρωτάθλημα διεξήχθη σε δύο γύρους των έντεκα αγώνων, ενώ δεν έγιναν πλέι οφ.
Σισελουένι

Γεωγραφία

Το Σισελουένι είναι η τρίτη μεγαλύτερη σε έκταση και πληθυσμό συνοικία της Σουαζιλάνδης. Συνορεύει με τις συνοικίες Μανζίνι στα άπω δυτικά και το Λουμπόμπο στα άπω ανατολικά και με τη Νότια Αφρική στα νότια.

Τοποθεσία

Το Σισελουένι βρίσκεται νότια Σουαζιλάνδης. Είναι η νοτιότερη συνοικία.

Πληθυσμός

Το Σισελουένι είναι η τρίτη μεγαλύτερη σε πληθυσμό συνοικία της Σουαζιλάνδης, μετά το Μανζίνι, το Χνόχο και το Μανζίνι. Έχει πληθυσμό, σύμφωνα με την απογραφή του 1997, 217.000 κατοίκους.
Πρωτάθλημα πετοσφαίρισης ανδρών Volleyleague 2018-2019

Κανονική περίοδος

Στην πρώτη φάση, την Κανονική Περίοδο, διεξάγονται δύο γύροι με βαθμολογία 3-0 για την καθαρή νίκη (με σκορ 3-0 ή 3-1) και βαθμολογία 2-1 για τη νίκη με 3-2. Κάθε ομάδα δίνει 18 αγώνες. Στη συνέχεια οι ομάδες που θα καταλάβουν τις θέσεις 1-8 προκρίνονται στα Πλέι οφ για τις θέσεις 1−8, ενώ οι ομάδες των θέσεων 9-10 θα αγωνιστούν μεταξύ τους για μία θέση παραμονής στο πρωτάθλημα της επόμενης περιόδου.

Πλέι άουτ, θέσεις 9−10

Οι ομάδες που κατέλαβαν τις θέσεις 9 και 10 στην Κανονική Περίοδο συμμετείχαν στα Πλέι άουτ για την κατάληψη μιας θέσης παραμονής στη Βόλεϊ Λιγκ της επόμενης περιόδου.

Προημιτελικοί

Τα τέσσερα ζευγάρια των προημιτελικών ήταν ανάμεσα σε 1ο–8ο, 2ο–7ο, 3ο–6ο και 4ο–5ο της κατάταξης της Κανονικής Περιόδου. Η πρόκριση κρίθηκε στις δύο νίκες. Οι πρώτοι αγώνες έγιναν στην έδρα της ομάδας με την υψηλότερη κατάταξη, και ακολούθως εναλλάξ. Οι τέσσερις αποκλεισθείσες ομάδες κατέλαβαν τις θέσεις 5–8 σύμφωνα με την κατάταξη της Κανονικής Περιόδου. Οι τέσσερις προκριθείσες αγωνίστηκαν στους ημιτελικούς για τις θέσεις 1–4.

Ημιτελικοί

Στους ημιτελικούς τα ζευγάρια ήταν: Νικητής 1–8 – Νικητής 4–5 και Νικητής 2–7 – Νικητής 3–6. Η πρόκριση κρίθηκε στις τρεις νίκες. Οι δύο πρώτοι αγώνες έγιναν στην έδρα της ομάδας με την υψηλότερη θέση, οι επόμενοι (όσοι χρειάστηκαν) στην έδρα της ομάδας με τη χαμηλότερη θέση και ο πέμπτος (αν χρειάστηκε) ξανά στην έδρα της πρώτης γηπεδούχου.
Οι δύο αποκλεισθείσες κατέλαβαν τις θέσεις 3–4 σύμφωνα με την υψηλότερη θέση που είχαν στην Κανονική Περίοδο.
Οι δύο προκριθείσες ομάδες αγωνίστηκαν στους τελικούς για την ανάδειξη του Πρωταθλητή Ελλάδας 2018-19.
Χρήστος Τασουλής

Αστέρας Τρίπολης

Ξεκίνησε από τις ακαδημίες του Αστέρα Τρίπολης (σε ηλικία 13 ετών) όπου και έμεινε για 6 χρόνια χωρίς όμως να πραγματοποιήσει κάποια εμφάνιση με την πρώτη ομάδα.

Αθηναϊκός

Το 2010 και όντας φοιτητής του τμήματος Φυσικής Αγωγής (ΤΕΦΑΑ) του Εθνικού και Καποδιστριακού Πανεπιστήμιου Αθηνών (ΕΚΠΑ) αναζήτησε ομάδα στην Αθήνα όπου και κατέληξε στον Αθηναϊκό. "Εξαργυρώνοντας" την καλή του χρονιά με τους "λόρδους", πήρε μεταγραφή για τον Φωστήρα.

Φωστήρας

Στην πρώτη του χρονιά στον Φωστήρα συνέβαλε τα μέγιστα στην κατάκτηση του πρωταθλήματος του 8ου ομίλου της Δ΄ Εθνικής, γεγονός το οποίο οδήγησε στην ανανέωση του συμβολαίου του για έναν επιπλέον χρόνο.  Συνεχίζοντας τις εξαιρετικές εμφανίσεις του με την ομάδα του Ταύρου στην Γ' Εθνική πλέον, υπέγραψε νέο διετές συμβόλαιο ως προσωπική επιλογή του τότε προπονητή του συλλόγου Τζάκι Ματάισεν. Την περίοδο 2013-14 πραγματοποίησε την καλύτερη χρονιά του με τη φανέλα του Φωστήρα, ενώ σημείωσε το νικητήριο γκολ στην τελευταία αγωνιστική, στο τέταρτο λεπτό των καθυστερήσεων που οδήγησε την ομάδα στα πλέι οφ για την άνοδο στη Σούπερ Λιγκ.

Πανιώνιος

Λόγω των εντυπωσιακών εμφανίσεων του με τον Φωστήρα τράβηξε το ενδιαφέρον ομάδων της Σούπερ Λιγκ, αλλά και της ΑΕΚ, με τον Πανιώνιο να αποσπά εν τέλει την υπογραφή του με τριετές συμβόλαιο. Στον "ιστορικό" θεωρείται ως το νέο επόμενο ταλέντο που θα αναδειχθεί από τον σύλλογο.

Λανς

Το καλοκαίρι του 2017 παραχωρήθηκε ως δανεικός (για έναν χρόνο με οψιόν αγοράς) στη γαλλική Λανς.

Στις εθνικές ομάδες

Τον Νοέμβριο του 2014 κλήθηκε για πρώτη φορά στην εθνική Ανδρών για τους αγώνες εναντίον των Νήσων Φερόε και της Σερβίας, χωρίς να αγωνιστεί.
Φαντάρος

Ο στρατιώτης, κυριολεκτικά το προσωπικό του όπλου του Στρατού Ξηράς.

Ρίζες

Στις νεολατινικές γλώσσες ο όρος προέρχεται από το Λατινικό infantem (νεαρός) και κατά το Μεσαίωνα υποδήλωνε στρατιώτες οι οποίοι ήταν πολύ νέοι ή κατώτερης κοινωνικής καταγωγής ώστε να πολεμούν πεζοί. Από τον 16ο αιώνα με την ίδρυση μονίμων στρατιωτικών μονάδων, ο όρος Infantry και οι αντίστοιχοι σε άλλες ευρωπαϊκές γλώσσες χαρακτηρίζουν τις μονάδες του Πεζικού. Στην Ιταλία του μεσαίωνα υπήρχε ειδικό σώμα προστασίας των βρεφών πριγκίπων που ονομαζόταν «Infanteria» από το «infante» που σημαίνει «βρέφος». Από «Infanteria» προήλθε το «Φανταρία» και κατ' επέκταση το «Φαντάρος» που έχασε την ειδική σημασία τη σχετιζόμενη με τον σκοπό του σώματος, αλλά διατήρησε την σημασία της ιδιότητας του μέλους στρατιωτικού σώματος.

Χρήση

Στη νεοελληνική καθομιλουμένη γλώσσα ο όρος υποδηλώνει τους κληρωτούς του Στρατού Ξηράς. Ανάλογα με τη χρήση μπορεί να εξαιρούνται οι Δόκιμοι Έφεδροι Αξιωματικοί και το προσωπικό της Στρατονομίας. Η χρήση του όρου από επαγγελματίες στρατιωτικούς για αναφορά σε στρατευσίμους έχει συνήθως υποτιμητική σημασία και κανονικά αποφεύγεται.
Εργατικό Κόμμα (Σλοβακία)

Το Εργατικό Κόμμα (σλοβάκικα: Strana práce‎) ήταν πολιτικό κόμμα της Σλοβακίας κατά την περίοδο που ακολούθησε του Β΄ Παγκοσμίου Πολέμου. Το κόμμα ιδρύθηκε το 1946 από Σοσιαλδημοκράτες, οι οποίοι αρνούνταν την συνεργασία με το Κομμουνιστικό Κόμμα.
.ad

.ad είναι ο top-level domain κωδικός για την Ανδόρρα στο διαδίκτυο.